Etelä-Savon urheilu

Tämä artikkeli käsittelee urheilua Etelä-Savon maakunnassa, poislukien Mikkelin kaupunki, jota käsitellään omassa artikkelissaan. Olympialaisurheilijoiden määrällä mitattuna Etelä-Savon merkittävimpiä urheiluseuroja ovat Kangasniemen Kalske, Pieksämäen Veikot (2 olympiaedustajaa) sekä Juvan Urheilijat (1 olympiaedustaja).
Historia.
Kulttuurimaantieteelliset ja historialliset syyt aiheuttivat olennaisesti sen, että Mikkeli vasta suhteellisen myöhään kohosi Suur-Savon talous- ja sivistyselämän keskukseksi. Mikkelin seudun liikenneyhteydet olivat kauan heikommat kuin esimerkiksi Rantasalmen ja Joroisten. Voimistelun ja urheilun alalla Mikkelin liikuntaharrastusten keskusseurana toimi jo 1886 syntynyt Mikkelin läänin Metsästys- ja Ampumaseura.
Voimakkaimmat aloitteet Suur-Savon maakunnallisen voimistelu- ja urheilutoiminnan virittämiseen nousivat Rantasalmelta, jonka nuorisoseura perusti voimisteluosastonsa 1902. Savonlinnan johtavina voimistelu- ja urheiluseuroina olivat koululaisseurojen raivaustyön jälkeen Savonlinnan Riento ja Savonlinnan Jyry, jotka olivat laajalle pohjalle perustettuja ja muodostivat perustan SVUL:n Savonlinnan piirikunnalle vuonna 1911.
Yleisurheilu.
Etelä-Savon merkittävin yleisurheiluseura on Savonlinnan Riento, joka luokitellaan toiseksi korkeimmalle tasolle yleisurheilun Ykkösliigaan. Savonlinnan Riennolla oli vuonna 2024 yhteensä 113 luokkaurheilijaa.
Palloilulajit.
Pesäpallo.
Etelä-Savon menestyneimmät pesäpalloseurat on Juvan Pallo sekä Pieksämäen Palloilijat. Juvan Pallo pelasi Suomen korkeimmalla sarjatasolla kolmen kauden ajan vuosina 1996–1998. Pieksämäen Palloilijat puolestaan pelasi SM-sarjassa kaudella 1930. Naisten pesäpallossa Savonlinnan Pallokerho pelasi SM-sarjassa kaudella 1956.
Jalkapallo.
Etelä-Savossa ei ole pelattu jalkapalloa miesten pääsarjatasolla. Parhaiten menestynyt jalkapallotoiminta Etelä-Savossa on keskittynyt Savonlinnaan, jossa Savonlinnan Pallokerho on pelannut kaksi kautta toiseksi korkeimmalla sarjatasolla. Useamman kauden kolmannella sarjatasolla pelanneita joukkueita ovat Savonlinnan Työväen Palloseura (7 kautta), Savon Pallo Pieksämäeltä (3 kautta) sekä FC Savonlinna (2 kautta).
Lentopallo.
Lentopallossa menestyneitä savolaisseuroja ovat Pieksämäen NMKY, East Volley ja Savonlinnan Pallokerho. Pieksämäen NMKY on pelannut lentopallon miesten pääsarjassa 14 kauden ajan ja on voittanut seitsemän Suomen mestaruutta sekä neljä SM-hopeaa. East Volley on pelannut pääsarjassa viiden kauden ja Savonlinnan Pallokerho kolmen kauden ajan.
Naisten lentopallossa menestyneimpiä seuroja ovat Savonlinnan Ajo ja Aholahden Veto Savonlinnasta. Ajo on pelannut naisten pääsarjassa kahden kauden ajan ja Veto yhden kauden ajan.
Amerikkalainen jalkapallo.
Amerikkalaisessa jalkapallossa Etelä-Savon menestynein seura on Savonlinna Steamers, joka pelasi korkeimmillaan korkeimmalla sarjatasolla Vaahteraliigassa yhteensä kahden kauden ajan. Lisäksi Savonlinna Towers on pelannut IV-divisioonassa kahden kauden ajan.
Talviurheilu.
Hiihto.
Etelä-Savon hiihtoseurat ovat suuntautuneet pääsääntöisesti harraste- ja nuorisotoimintaan. Hiihtoliiton I-luokkaan luokiteltavia seuroja ovat Rantasalmen Urheilijat ja Savonlinnan Hiihtoseura. II-luokkaan kuuluvia harraste- ja nuorisoseuroja ovat Juvan Urheilijat, Kangasniemen Kalske, Kerimäen Urheilijat, Sulkavan Urheilijat -41, Pieksämäen Veikot, Joroisten urheilijat, Enonkosken Urheilijat sekä Mäntyharjun Virkistys.